runetrust/blame-folketinget-dk huggingface dataset:
Flemming Møller Mortensen (S), 2010-06-01:
Nu synes jeg altså, at ministeren får rodet sig ud i noget, der i den grad er selvmodsigende, i forhold til hvad regeringens holdning er, for ministeren siger, at ministeren lige fra starten har villet en større åbenhed over for oppositionen, Danmarks Naturfredningsforening, vindmølleindustrien og DTU.
Per Stig Møller (KF), 2007-05-08:
Der har jo hele tiden været et problem med de betegnelser – jeg har jo også, det har hr. Martin Henriksen garanteret også hørt, flere gange sagt, at det da bliver meget lettere at vinde en folkeafstemning med en forfatningstraktat, der ikke er nogen forfatning, en præsident for Europa, der ikke er nogen præsident, og en udenrigsminister for Europa, der ikke er nogen udenrigsminister.
Aage Frandsen (SF), 2001-05-30:
Hvis nu der kommer en minister med et forslag og siger: Det betyder, at vi er nødt til at gøre det her for at følge intentionen, men vi kan kun gøre det ved f.eks. at reducere i - det kunne være engelsk, er forslaget så tilgodeset, og skal ministeren så gennemføre forslaget?
Charlotte Dyremose (KF), 2004-02-27:
Jamen situationen er jo netop den, at er arbejdspladsvurderingen ikke i orden, samtidig med at der f.eks. er nogle maskiner, der ikke er afskærmet korrekt, så kan man give bøder for det. Så det, det handler om for mig at se, er primært, at vi går ind og sikrer os, at arbejdsmiljøet er i orden på den enkelte virksomhed.
Anders Fogh Rasmussen (V), 2003-11-19:
Det, jeg har slået fast, er, at hvis der i kølvandet på Velfærdskommissionens rapport findes et politisk behov for at foretage sig ting, der betyder større omlægninger af det danske velfærdssystem, så skal det efter min opfattelse baseres på et meget bredt flertal i Folketinget.
Poul Nyrup Rasmussen (S), 2000-02-09:
Vi taler om for det første, at tosidige møder mellem de lande, der går ind i en fælles holdning, og Østrig ikke finder sted på ministerniveau, og vi taler om, at kontakter til ambassadører finder sted, men lige under departementschefniveauerne, og endelig taler vi om, at hvis der er østrigske kandidater til internationale stillinger, så har de ikke vores støtte.
Peter Kofod (DF), 2024-09-10:
Der er sikkert nogen, der vil sige, at nu har jeg tænkt mig at bruge en del af min taletid på at tale om de ældre, og der vil jeg skynde mig at sige: Det er fuldstændig rigtigt; det vil jeg, for naturligvis skal de ældre nævnes i ordførertalen fra Dansk Folkeparti.
Jens Rohde (V), 2003-03-19:
Men alligevel, når han nu føler sig smigret over det, vil jeg dog godt lige spørge, hvad hr. Niels Helveg Petersen egentligt mente, da han i sin tid sagde og skrev, at han ikke har nogen tro på, at Irak bliver afvæbnet, så længe Saddam Hussein er ved magten. Det var det, der stod i Politiken den 19. december 1998.
Merete Riisager (LA), 2012-12-12:
Da vi diskuterede finanspagten med regeringen her for et par måneder siden, fik vi at vide, at den ikke havde noget med euroen at gøre, og nu siger statsministeren, at vi er det 18. euroland, fordi vi har fastkurspolitik, og fordi vi har ratificeret finanspagten.
Kim Edberg Andersen (DD), 2024-10-24:
Så vil ministeren ikke fra landets fineste talerstol bare lige forsikre Danmarksdemokraterne om, at det, at man fjerner det – det er dybest set bare et ord, altså »udsendelseshindret« – ikke bare fører til, at der er flere , der får opholdstilladelse i Danmark, end hvis man beholdt det?
Peter Christensen (V), 2006-01-12:
Grundlæggende må jeg slå fast, at når man laver en ramme for det offentlige forbrug og lægger en plan, der også går flere år frem, så er det jo for at sikre, at der også er sammenhæng i tingene, når man kommer lidt flere år frem, at man altså ikke, fordi der er ekstraindtægter ét år, ansætter en masse mennesker, og hvis der så ikke er ekstraindtægter året efter, afskediger man dem igen.
Kristian Thulesen Dahl (DF), 2004-04-30:
Bag gardinet kan vi så begynde at tænke på, at o.k., vi kan nu lægge den tekniske forvaltning sammen et sted, i Brande Kommune eksempelvis, og bruge deres faciliteter til det, og så begynder vi at lukke det ned i Give og Nørre-Snede.
Lars Løkke Rasmussen (V), 2017-02-28:
Meget kort, lige for at gøre den anden færdig: Jo, jo, vi kan godt blive enige om, at vi har nogle mål, men jeg vil så også stå fast på, at når man har nogle mål, er det også godt, at man har en proces, der sikrer, at man efterser, om målene indfries.
Pelle Dragsted (EL), 2024-12-03:
Hvis bnp er steget, men hele værditilvæksten er tilgået meget få mennesker i samfundet, og hvis bnp er steget, men man samtidig har set, at det er gjort gennem reformer, som har forringet menneskers rettigheder og levevilkår, så vil det jo, om man så må sige, efterlade en række blinde vinkler, fordi man i meget høj grad styrer efter det, man ser og måler efter.
Astrid Krag (S), 2012-01-11:
Der siger jeg jo bare, at fremadrettet vil jeg være meget opmærksom på, hvem der annoncerer, og hvad setuppet omkring et tillæg er, altså spørge ind til det, der ligger bag det, man i udgangspunktet får at vide, for jeg synes ikke, at der er nogen, der har en interesse i den her uklarhed.
Line Barfod (EL), 2006-05-05:
Det er, som ministeren siger, et prioriteringsspørgsmål, om man vil give milliarder til skattelettelser, så folk kan købe samtalekøkkener og velværebadeværelser, eller om man vil give nogle milliarder til at have gratis tandbehandling, så det ikke er størrelsen på ens pengepung, der afgør, om man kan få behandlet sine tænder eller ej.
Lone Møller (S), 2003-02-25:
Jeg vil gerne spørge fru Carina Christensen, som siger, at vi ikke kan bruge penge på dette, at det er dårligt at bruge penge på, om fru Carina Christensen er helt uvidende om, at man rundtomkring i verden rent faktisk afsætter rigtig, rigtig mange penge.
Finn Sørensen (EL), 2015-12-08:
Vil ordføreren være så venlig at bekræfte, at Enhedslisten har været med til at bringe balance mellem indtægter og udgifter i tre finanslove under den tidligere regering, at vi utallige gange har stillet udgiftskrævende forslag, der forbedrede vilkårene for den brede befolkning, men at vi også altid har stillet forslag om finansieringen, f.eks. ved at rulle nogle af de skattelettelser til Overdanmark tilbage, som ordførerens parti har været med til?
Jesper Langballe (DF), 2006-05-02:
Synes hr. Niels Helveg Petersen, at det virker rimeligt, og at den beslutning, som jo var et tilbud til Kreml om forhandling om nedrustning, med den tilføjelse at i modsat fald ville der komme nye amerikanske missiler til Vesteuropa for at opveje den sovjetiske udstationering af SS 20-missiler, er troværdig, når DIIS-rapporten omtaler de sovjetiske SS 20-missiler i tre linjer?
Rosa Lund (EL), 2024-04-18:
Jeg synes, at det her er en rigtig god lap på det kludetæppe; men jeg synes, at det ville være bedre, hvis vi startede helt fra bunden og sikrede, at uanset om man er her på opholdstilladelse, om man lige er blevet dansk statsborger, eller om man er født dansk statsborger, skal det ikke være besværligt at få lov til at bo sammen med sin familie i Danmark.
Marie Fugl (SF), 2005-11-02:
Vi får større gennemsigtighed, sådan at netop de forskelle, der bliver peget på, bliver synlige, og at det gode eksempel kan vandre, og så får vi selvfølgelig noget dokumentation, sådan at man får svært ved at forklare sig, hvis man har en ernæringspolitik, som faktisk gør det modsatte af at bidrage til patienternes helbredelse.
Henriette Kjær (KF), 1998-06-12:
Hvis amterne har problemer med at tilrettelægge arbejdet, hvis der er uheldige konstruktioner, hvis der er stive faggrænser, der skal blødes op, og det ved vi der er, for det er kortlagt i Sygehuskommissionens rapport, der kom for et par år siden, bør staten gå ind og være løftestang og igangsætter.
Margrete Auken (SF), 2001-10-04:
Det er en af de mest nedslående erfaringer, man gør, at jo rigere mennesker bliver, jo mere griske og gerrige bliver de også meget ofte. Da USA i sin tid kom Europa til hjælp med Marshallhjælpen efter krigen - og hør nu efter, Venstre - gav de 2½ pct. i bistand til Europa, 2½ pct!
Flemming Møller Mortensen (S), 2009-04-30:
Men den bliver visionær, den bliver progressiv, og den kommer til at tage højde for, at vi i hvert fald ikke får skabt øget ulighed i Danmark, sådan som Venstre, Konservative og Dansk Folkeparti meget, meget tydeligt får skabt med deres skattereformforslag her.
Lars Løkke Rasmussen (V), 2002-03-12:
Det siger jeg også i en kommentar til hr. Aage Frandsen, som replicerede på de betragtninger, jeg selv gjorde mig og har gjort mig tidligere omkring kommunalbestyrelsesmedlemmernes rettigheder og pligter, hvor hr. Aage Frandsen sagde, at kommunalbestyrelsen er et flertal.
Lene Espersen (KF), 2004-04-15:
Normalt synes jeg ikke, jeg plejer at svare mine medduellanter herinde så hårdt igen, men i dag må jeg sige, at jeg synes, det er skuffende, at der ikke er nogen nuancer med, og at man ligesom kaster sig over et emne og siger, at her er der nok et problem, og at der er kun ét sted at adressere det, og at man ikke selv har noget medansvar for det, for sådan er virkeligheden ikke.
Christine Antorini (S), 2009-12-04:
Det ved vi er noget af det, der er rigtig gode erfaringer med, ikke bare de steder, hvor man har helhedsskoler i Danmark, men også de steder, hvor man i virkeligheden har helhedsskole i dag, bl.a. i Finland, som vi alle sammen kigger efter, fordi Finland har en kombination af at have rigtig høj faglighed i forhold til eleverne og faktisk at give plads til den sammenhængende dag.
Lea Wermelin (S), 2020-01-15:
Jeg tror i virkeligheden, det kommer bag på mange danskere, at selv om vi tror, vi er de grønne dukse på en lang række områder, så er vi det jo ikke, når det handler om forbrug og produktion, og derfor kan man ikke nøjes med bare at sige, at der skal bruges mere genanvendt plastik – vi skal også reducere selve forbruget af plastik, og det er derfor, vi tredobler emballageafgiften.
Pia Gjellerup (S), 2000-01-25:
Så vil jeg blot sige om Udvalget om Sociale Klausuler, at det er faktisk et udvalg, der blev nedsat i forlængelse af aftalen om finansloven for 1999, hvor vi vedtog at nedsætte et udvalg til at kulegrave de kontraktretlige og andre problemer, der kan opstå i forbindelse med sociale aftalevilkår ved udbud og udlicitering.
Kristian Pihl Lorentzen (V), 2016-04-14:
Fakta er jo, at de fleste ulykker netop sker, når folk begår ulovligheder – når de kører med 80 km/t. eller mere på en boret knallert, der slet ikke er bygget til det, eller når de kører lallende berusede rundt på en gammel Puch Maxi med en Arlamælkekasse på bagagebæreren – så sker der også ulykker.
Frank Aaen (EL), 1998-10-29:
til alt i alt - når vi lægger det sammen med det, der bliver givet som følge af det forrige lovforslag, vi talte om - at forære 1,7 mia. kr. til erhvervslivet og virksomhedsejerne. Vi synes, det er mærkværdigt, vi er imod det, og vi synes, det er beklageligt.
Liselott Blixt (DF), 2020-12-02:
Det er også grunden til, at vi har sagt, at det at begynde at fryse æg ned, bare fordi man vil skubbe det eller en virksomhed vil skubbe det, eller hvad der kan være af foranstaltninger, ikke er det, vi går ind for, men at man gør det med en sundhedsfaglig begrundelse.
Annette Vilhelmsen (SF), 2013-06-04:
Så samlet set medvirker forslaget til at skabe bedre betingelser for udrulning af bredbånd i de områder af landet, hvor dækningen er dårligst, ligesom borgere og virksomheder ikke behøver at være nervøse for at miste deres bredbåndsforbindelse fra den ene dag til den anden.
Rune Lund (EL), 2019-10-22:
Altså, det må da virkelig også være noget, som får hr. Hans Kristian Skibby til at tænke sig lidt om, i forhold til om det virkelig var en klog idé at give sådan en skatterabat, som jo også er en skatterabat, som bliver givet til milliardærarvinger til nogle af de store familieejede virksomheder.
Christina Egelund (LA), 2017-02-28:
Lovforslaget indeholder tre hovedelementer, som vedrører udvisningsdømte afsonere i de danske fængsler: En afskaffelse af pligten til at udarbejde handlingsplaner for tiden efter afsoningen, en begrænsning af udvisningsdømte afsoneres adgang til uddannelse og undervisning under afsoningen og en begrænsning af udvisningsdømte afsoneres ret til behandling mod stofmisbrug.
Annette Jørgensen (DF), 2000-11-17:
Hertil kommer, at virksomhederne allerede har disponeret ud fra de gældende ordninger, og det kan næppe være rigtigt, at regeringen og forligspartierne har valgt at løse de tekniske problemer, som de selv har rodet sig ud i, ved at udskrive en trecifret millionregning til arbejdsgiverne.
Mette Bock (LA), 2012-04-19:
Så vi vil både forholde os kritisk til de ting, som vil forringe de goder, som vi synes der ligger i det indre markeds regulering, og til de ændringer, som man står over for at skulle diskutere i dag, og hvor man vil gå ind og regulere og faktisk rive tæppet væk under den model, som vi kender fra det danske arbejdsmarked.
Frank Jensen (S), 1997-12-03:
Og jeg mener, at vi via patientklagenævnene får skabt en enkel og overskuelig klageadgang med hensyn til samtlige klager i første instans, både når det drejer sig om klager over tvangsindlæggelse og tvangstilbageholdelse, og når det drejer sig om tvangsmedicinering og tvangsbehandling i det hele taget.
Søren Kolstrup (EL), 1999-01-21:
Denne problemstilling kan illustreres ud fra følgende forhold: Søndag den 25. oktober 1998 afslørede TV-A, at landets eneste professor i epilepsi var sponsoreret af et privat medicinalfirma, og at denne professor med hele sin videnskabelige autoritet varmt anbefalede firmaets produkter, uden at disse var gennemtestet, sådan som medicinalprodukter normalt skal være for at opnå godkendelse.
Holger K. Nielsen (SF), 2002-12-05:
Derfor mener jeg stadig væk, at man skal undskylde eller beklage, eller hvordan man nu siger det - jeg er helt tilfreds med forslaget til vedtagelse, hvor vi bruger udtrykket, at vi beklager det og siger, at den måde, som det foregik på, ikke var god nok, og at det har vi en pligt til at rette op på efterfølgende. Jeg synes i øvrigt, at debatten om Tjetjenien, debatten om det dansk-russiske forhold er langt, langt vigtigere end det her, som Venstrefolkene kan byde på.
Bodil Kornbek (KRF), 2002-05-07:
Her er der jo så et efterslæb på afleveringsfristen på 10 år, og det kan betyde, at værdien af den foreslåede tilgængelighedsfrist formindskes, og det er vel ikke det, der er ønsket med dette område. Forslaget indeholder også en overgrænse på 60 år for fristforlængelser for statslige arkivalier.
Lars Løkke Rasmussen (V), 2009-01-28:
Det er derfor, der her for nylig blev lavet en stor kreditpakke - hvor det da heldigvis også lykkedes at få Socialdemokratiet til at tage et medansvar - som bl.a. også skaber nogle muligheder med hensyn til eksportvirksomhedernes mulighed for at få genforsikret deres handler.
Jeppe Bruus (S), 2020-04-24:
Og jeg forstår sådan set ikke helt den radikale position med at sige, at det her er et skred i forhold til alt muligt andet, når nu det er en dommer, der fastsætter sanktionen, og når vi her har at gøre med nogle personer, som udgør en risiko, er til fare for samfundet; og at den risikovurdering jo foretages af en dommer, og at det dermed også er en dommer, der pålægger et opholds- og kontaktforbud, og som dermed også sanktionerer, at man altså skal kunne følge op på det, også uden en retskendelse.
Thomas Krog (SF), 2006-04-26:
Jeg vil også til Dansk Folkepartis ordførers svar om at sikre udkantsområderne gymnasierne, sige, at man, når gymnasier bliver lagt sammen, som svaret var, så sikrer den her ekstra grundtakst til små gymnasier, når de så bliver en afdeling i stedet for at være et selvstændigt gymnasium.
Leif Lahn Jensen (S), 2016-04-05:
Det er da punkt nr. 1 at undgå, at folk skal på førtidspension eller bliver syge, og det er derfor, jeg gerne vil have, at vi også skal diskutere, hvordan søren vi så sørger for, at de bliver på arbejdsmarkedet rigtig længe, for det vil vi da alle sammen gerne ønske de gør.
Lene Espersen (KF), 1999-04-09:
For Det Konvervative Folkeparti er der ikke tvivl om, at hele forløbet og de erfaringer, som man har gjort i den anledning, vil give grundlag for følgende fem initiativer: For det første skal det fremover være muligt at stille den enkelte kommissær til ansvar for dennes forvaltning.
Kim Mortensen (S), 2011-02-03:
Lovforslaget her er, som det lige er blevet nævnt, en del af regeringens og Dansk Folkepartis nedskæringspakke og har til formål at skaffe 50 mio. kr. fra forældre, der ellers ville være berettiget til en indkomstbestemt elevstøtte til børn på efterskoler.
Rasmus Prehn (S), 2010-12-01:
Det er i den sammenhæng, jeg gerne vil rejse spørgsmålet om regeringens tvangsprivatisering, hvor man på den ene side udsulter det offentlige og gør det ringere og ringere, og på den anden side stimulerer private tilbud, så man får flyttet tilbuddene fra offentligt regi til privat regi.
Inger Støjberg (V), 2019-01-16:
Men det kan jo både være det at prøve at overtale folk til frivilligt at rejse hjem, det kan være at lægge et pres på de mennesker – det gør vi jo så i forhold til udrejsecentrene, hvor det hele tiden har været bestemmende for os, at det ikke skal være rart at være på et udrejsecenter; det er netop et sted, der skal motivere en til at rejse hjem i stedet – og så kan det være i forhold til arbejdet med de pågældende lande, herunder jo Iran, hvor der både kan blive taget sanktioner i brug i forbindelse med f.eks. nægtelse af visum og andre ting.
Line Barfod (EL), 2005-03-15:
Vi vil gerne sikre det enkelte menneske både som borger og som bruger en reel medbestemmelse over velfærden, reel medbestemmelse over den service, der ydes i det lokalområde, hvor man bor, altså en udvikling af det lokale demokrati og også gerne med et ansvar for mennesker i det lokalområde, man bor i.
Anne Baastrup (SF), 2000-12-07:
På side 3, anden spalte midtpå, lægger hr. Tom Behnke nærmest op til, uanset at der foreligger tilståelse på nogle områder eller at politiet har løftet bevisbyrden i nogle tilfælde, at det er et problem, at politiet beslutter sig for at undlade at føre sager, hvor politiet ikke kan løfte bevisbyrden, eventuelt undlader at foretage efterforskning, når det er en situation, hvor den pågældende kan dømmes for nogle forhold. Der vil jeg godt høre, om hr. Tom Behnke er uenig i den vurdering, som den enkelte politimand, den enkelte efterforskningskriminalassistent beslutter sig for at træffe, når han står med en lang række forskellige sager, der er uafklarede, og hvor han i hvert fald kan få den pågældende til domsafsigelse.
Pia Christmas-Møller (KF), 1997-10-23:
Gennemfører man forslaget på trods af de mange advarsler, må man sætte et stort spørgsmålstegn ved regeringens reelle hensigter bag de flotte ord om bedre samarbejde med virksomhederne om de sociale opgaver, udvikling af skånejob m.v. Dertil kommer, at eksplosionen i sygedagpengeudgifterne først og fremmest kommer fra en påfaldende stigning i sygeligheden blandt langtidsledige, der står lige over for aktivering og andre tilbud i dagpengesystemet.
Pia Gjellerup (S), 2000-04-28:
Sygedagpengeblanketten er blevet væsentligt forenklet, arbejdsgivernes eget arbejdsmarkedsbidrag er blevet fjernet, ca. 25.000 virksomheder bruger Told og Skat's elektroniske løsning nu til hurtigt og nemt at indberette og indbetale moms og A-skat, og vi har fået gang i Erhvervsservice,
Christine Antorini (S), 2016-11-09:
Nu synes jeg jo, det er meget interessant, at ministeren har vendt spørgetiden om, og at hun i stedet for at svare på de spørgsmål, der var, nemlig om det ikke bekymrer ministeren, at der frem til 2020 skal spares over 1 mia. kr. på professionshøjskolerne – der er anmeldt besparelser og fyringer af 776 medarbejdere – som det eneste kan give et svar i form af et modspørgsmål om en plan fra Socialdemokratiet.
Søren Egge Rasmussen (EL), 2022-02-10:
Så det, som er Enhedslistens holdning til sagen her om infrastruktur for alternative drivmidler, er, at Enhedslisten stemmer ja til lovforslaget, fordi det bygger på aftaler, som vi har været med til at indgå: regulering af ladestandermarkedet, pulje til grøn transport fra juni 2021 og puljen til grøn transport fra april 2020.
Peter Skaarup (DF), 1998-06-12:
Det er efter vores opfattelse i Dansk Folkeparti utidigt, at ministeren på dette tidspunkt melder ud, at han kan klare noget enten her inden sommerferien - det kan han så ikke - eller inden jul. Derfor synes jeg, at vi savner et klart svar fra ministeren på, hvad det er regeringen vil, og hvornår den vil det omkring det storamt?
Peter Christensen (V), 2012-01-18:
Det mener jeg sådan set ikke er rigtigt, for når man går ind og spørger Finansministeriet, får man svaret, at effekten uden kickstart er, at der er 3.000 personer i 2012, men altså minus 2.000 i 2013, og når man så kigger på det strukturelt, er det minus 4.000 personer.
Per Clausen (EL), 2012-06-06:
Hvis man ser på, hvordan dispensationsreglerne er i Folketinget, når sager behandles hurtigere, så kan man sige, at de jo ikke er særlig udførlige, for de er jo baseret på, at det er et flertal i Folketinget, der så beslutter sig til det, og det synes jeg sådan set er en fornuftig model.
Kristian Thulesen Dahl (DF), 2003-02-26:
Derfor bliver vi også her i Folketinget i langt højere grad nødt til at behandle EU-forslagene i overensstemmelse med de procedurer, der gælder, når det drejer sig om indenrigspolitik og forslag, som regeringen og partierne fremsætter, hvor vi i dag behandler dem som en afart af udenrigspolitikken i en konstruktion, der er særegen.
Bendt Bendtsen (KF), 2002-12-10:
Er det billigere at gå ud og bruge midler på miljøbonus frem for at bruge dem i udlandet f.eks., så ville det være dumt, set med mine øjne, at vi så ikke brugte dem der. Men det er klart, at vindmøllerne bliver bedre og bedre, og vi ved, at prisen for 1 kWh produceret på de større og større gør, at markedet vil nærme sig de her kommercielle vilkår, som jeg hele tiden har talt om.
Pelle Dragsted (EL), 2015-12-04:
Det er lidt sjovt, synes jeg, at ordføreren for Dansk Folkeparti, så få måneder efter vi hørte Dansk Folkeparti turnere land og rige rundt med, at 0,8 pct. – jeg tror, det var det, vi endte på – var det, Dansk Folkeparti ville sikre, nu er stolt af, at det er endt på under det halve.
Sandy Brinck (S), 2003-12-04:
Men det, der virkelig boner, er, når vi foreslår at hæve pensionstillægget, sådan at de pensionister, som har få kroner, rent faktisk får en bedre økonomi, og at de får det ud fra et system, som er velkendt, frem for alt det der teknik og bureaukrati, der også ligger i ældrechecken.
Søren Søndergaard (EL), 2020-06-18:
Derfor er vi fuldstændig enige med forslagsstillerne i, at det er et rigtigt tidspunkt at diskutere, hvad det internationale samfund kan gøre for at få forbudt disse wet markets med levende dyr, og hvad der i det hele taget kan gøres for at undgå, at menneskers omgang med dyr udløser nye pandemier.
Frank Jensen (S), 1999-05-04:
Med hensyn til beslutningsforslagets punkt 2 om sanktioner i tilfælde af undvigelse fra et lukket fængsel vil jeg understrege, at der i dag er mulighed for at ikende en indsat, der er undveget fra et lukket fængsel, en disciplinærstraf i form af strafcelle, dvs. at den indsatte bliver isoleret for et bestemt tidsrum. Hvis man mener, at den indsatte er undvigelsestruet, er der endvidere mulighed for at anbringe ham i enrum.
Karl H. Bornhøft (SF), 2014-11-21:
En undersøgelse fra 2000 viste, at der var 200 burkaklædte kvinder i Danmark, hvoraf halvdelen af dem oven i købet var konverterede etniske danskere, altså mennesker, der syntes, at de havde et særligt behov for at dokumentere, at de virkelig havde ændret religiøs holdning.
Jette Gottlieb (EL), 1999-10-28:
Det forekommer besynderligt, at alle betragter det som indlysende, at man skal have en læreruddannelse for at undervise i folkeskolen, hvorimod der ikke stilles nogen formelle uddannelseskrav til de kommunale sagsbehandlere, der skal arbejde med de truede børnefamilier.
Lars Løkke Rasmussen (V), 2004-03-09:
Min tiltræden som minister faldt sammen med selve opstarten på overenskomstforhandlingerne mellem Sygesikringens Forhandlingsudvalg og Praktiserende Lægers Organisation, og her gjorde jeg det fra starten helt klart over for overenskomstens parter, hvilke ønsker den nye regering havde i forhold til overenskomsten, for så vidt angik lægevalg og kilometergrænser.